《得戎州书》
宋代·洪朋

万窍怒号天籁作，灯照无眠夜寂寞。发函伸纸数行空，永怀渭寂涕横落。

书奉万里马胡蛮，人在四禅怖魔阁。荔枝滩头栏楯深，千峰剑攒上寥廓。

松根更有道人俱，想见庞眉无住著。未应老懒废书眠，许我新诗大不恶。

何日金鸡放赦回，拭泪论文恍如昨。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。